Papersnake/gushiwen huggingface dataset:
壬寅仲秋二十有五日哭东莱先生之墓
徐暄（宋代）

缺月疎星夜已阑，风凄露重逼人寒。
邮亭破晓经行处，不似今朝酷鼻酸。
次韵时从事桃花菊
侯延庆（宋代）

霜郊百草半青黄，寒菊偷春作艳妆。
灼灼似夸篱下客，夭夭欲伴禁中郎。
玄都道士闻须种，彭泽先生见定狂。
莫信化工欺世谷，且将一笑荐雕觞。
寒夜二首 其二
金朝觐（清代）

孤灯如豆漏频催，欲向鸡窗展卷才。为数更筹劳问夜，清寒宛若励吾媒。
秘书弟牵玉羔为寿将以唐律次韵一首
刘克庄（宋代）

玉羔直岁讵能神，羝触堪嗟命不辰。
昔比素丝曾着节，今为白石且眠春。
同人挟策安能牧，小弟磨刀恐未仁。
六日披裘把竿钓，拟他五羖岂其伦。
闻张隐直率范十九佑之游边寄之三首 其二
刘敞（宋代）

未甘海上乘桴去，犹托隆中竟日眠。努力英雄树功业，鄙夫洗耳太平年。
题繁川徐氏孝严亭
李之仪（宋代）

恋恋欲报恩，岁月犹过隙。常恐寸草晖，终负阳和力。

万钟非所养，所重在以色。庶几参与骞，不独慕今昔。

千寻用或短，乃未及咫尺。哀哉过隙心，泪尽坟草碧。

坐见食亦睹，幽明固无隔。蒸尝虽其时，要是未为得。

诗书圣人事，力久真自积。卷舒岂他人，忠孝均我职。

尚容表龟趺，过者必此式。长江会生尘，德辉何可及。
送别黄敬山
释志宣（宋代）

紫藤花发送君行，惜别龙谿暗怅神。
目断归帆何太疾，风吹柳絮正愁人。
代简汪明卿
金履祥（宋代）

闻道君居向紫岩，为渠征役未遑安。
从来古语贫为累，岂谓今遑富亦难。
六十里间无一字，几多心事付三叹。
秋来好着新鞭策，要把规模远大看。
凉月
刘子翚（宋代）

凉月未出山，浮云半空白。
徘徊步轩窗，宛若待佳客。
经林漏飞步，映溆生华泽。
及兹秋影清，吾庐更幽寂。
殊观发祠藏，妙听生寥閴。
营营息初机，炯炯怀新得。
岂无平生心，所乐已非昔。
天旋河汉动，夜久邻机息。
凄凄感庭兰，岁莫霜霰集。
呼儿温浊醪，独酌醉永夕。
送罗少府归牛渚
贾岛（唐代）

作尉长安始三日，忽思牛渚梦天台。楚山远色独归去，

灞水空流相送回。霜覆鹤身松子落，月分萤影石房开。

白云多处应频到，寒涧泠泠漱古苔。
李黄门琼林燕归图 其一
庄昶（明代）

宫袍随马舞春罗，柳色花香满御河。欲了赓歌明日分，春风还奈此恩何。
结交篇
田锡（宋代）

为簪莫用玉，玉脆长忧折。
连环须以金，金坚永无缺。
陈余尚倜傥，张耳重交结。
事势俄参商，干戈自屠灭。
意断如玦离，情忘若弦绝。
始志何绸缪，终雠何勇决。
我愿然诺心，不得轻相悦。
送上官侍御
钱起（唐代）

执简朝方下，乘轺去不赊。感恩轻远道，入幕比还家。

碣石春云色，邯郸古树花。飞书报明主，烽火静天涯。
二月十七日欲招客饮而风霾不果有作
张耒（宋代）

欲携佳客燕高堂，园馆春风又作狂。
犹挟冰霜余意气，未分桃李好风光。
青山无赖藏云岫，流水生波滟野塘。
不饮何妨还燕坐，闭门扫地独焚香。
巡省途次上党旧宫赋
李隆基（唐代）

三千初击浪，九万欲抟空。天地犹惊否，阴阳始遇蒙。

存贞期历试，佐贰伫昭融。多谢时康理，良惭实赖功。

长怀问鼎气，夙负拔山雄。不学刘琨舞，先歌汉祖风。

英髦既包括，豪杰自牢笼。人事一朝异，讴歌四海同。

如何昔朱邸，今此作离宫。雁沼澄澜翠，猿岩落照红。

小山秋桂馥，长坂旧兰丛。即是淹留处，乘欢乐未穷。
除夕读笥河先兄七古诗钞本
朱圭（清代）

笥河诗笔老更奇，天巧出险非人为。黄山万古松倒侧，玉华千笋神雕剞。

我严金鼓程不识，何来飞将横绝域。四围解马卧正酣，一矢穿虓石已泐。

后死于今十七年，遗编读罢心旌翩。当时赓唱火攻急，阅水隐见珠光联。

今夕何夕岁将改，斯文得失斯心在。时人轻重那足云，一鸣双鸟三千载。
瑞鹧鸪
方岳（宋代）

中元过后恰三朝。因甚庭闱喜气飘。李谪若非当此夕，申生应是在今宵。满斟绿醑歌檀口，慢拍红牙舞柳腰。富贵荣华谁得似，祝公千岁乐逍遥。
挽武宣教彻二首
廖行之（宋代）

三釜何如菽水长，毅然投劾奉归装。
共钦箠楚辞巴岭，又听勾稽复楚乡。
鸂鶒下滩谁御史，凤鸾栖棘漫仇香。
绝怜五十三年笔，不草文园封禅囊。
题三角亭
俞汝尚（宋代）

奇哉山中人，搆此池上宇。
蕙径斜映带，林烟尽吞吐。
春无四面花，夜欠一帘雨。
寄傲足有余，何须循广庑。
泰伯乡
马世奇（明代）

古城湮旧迹，遗恨寄沧桑。蛙部留荒苑，萤灯剩野塘。

箫来吹市散，梅尽教村凉。犹见溪山外，寒鸦戍夕阳。
十咏图·玉蝴蝶花
张维（宋代）

雪朵中间蓓蕾齐，骤开尤觉绣工迟。
品高多说琼花似，曲妙谁将玉笛吹。
散舞不休零晚树，团飞无定撼风枝。
漆园如有须为梦，若在蓝田种更宜。
田家乐
邓渼（明代）

烟火高原合，鸡豚小市通。夜行防虎阱，寒至筑牛宫。

捕雀遵桑翳，浇麻引竹筒。今年倍收秫，不怕瓮头空。
中书侍郎赠银青光禄大夫傅钦之挽辞三首
苏颂（宋代）

贾傅少驰誉，平津晚遘时。
生贤不俾寿，造物孰能知。
故事留乌府，清规载凤池。
上思杨绾直，当扆屡嗟咨。
柏台自述四首 其二
李之仪（宋代）

钻龟打瓦不曾休，金注昏人岂自由。谁谓纯诚无感格，会逢公议报私雠。
偶作
曹彦约（宋代）

太极奚河图，河图非太极。
矧复赘无极，哀哉何太息。
可不观古圣，一一已默识。
□湖为作图，交扰而曲屈。
是孰知五行，五行皆妙质，
不可离合论，浑浑体自一。
安得孔子生，邪说俱荡涤。
哀哉复哀哉，太息得太息。
予初春被病中夏少间勉入省局偶成二十二韵
强至（宋代）

东风吹春来，移疾聊少休。
寒热战予躯，渐如错春秋。
侵寻日以战，谒告牒屡投。
性命吾自安，所负空食羞。
交亲每问讯，爱者或见忧。
伏枕数晦朔，忽忽月四周。
有叟肆嗫嚅，咄哉我何尤。
腾口状予疾，强大实颇浮。
背憎詋休咎，唯恐予疾瘳。
宁独冀术胜，仍欲悦予仇。
叟乎汝何愚，天命非尔谋。
生死籍素定，理莫移恩雠。
身世如寄客，日月速置邮。
引照盍自儆，霜雪满汝头。
胡然不如止，胁肩谄贵游。
干进苟朝暮，利吻铦戈矛。
予今偶不死，官意滋悠悠。
却来坐省局，心迹逾林丘。
北扉对新篁，阴薄干已修。
薰风送潇洒，不博千户侯。
富贵功名间，有待终无求。
鸾凤志寥廓，燕雀徒啾啾。
西湖四景
程安仁（宋代）

阳春三月天气新，湖中丽人花照春。
满船罗绮载花酒，燕歌赵舞留行云。
五月湖中采莲女，笑隔荷花共人语。
靓妆玉面映波光，细袖轻裙受风举。
芙蓉秋晓传清香，西施初洗匀新妆。
中秋月魄两相照，玉壶皎洁无纖芒。
严冬凛凛霜雪天，银山玉树相钩连。
薄雪远草相掩映，似无似有虚无间。
百年人事有尽处，四时景物无穷年。
送澄古潭由豫章归鉴湖
赵汝礩（宋代）

数椽书屋守蛛丝，一出三年梦见稀。
寄语家僮日开户，莫妨燕子认巢归。
过曹家渡
赵汝燧（宋代）

数篙撑过渡，雨后水添肥。山橘青迷树，野花香袭衣。

哀鸿悽远客，斗雀堕斜晖。童稚喧林垄，牛羊个个归。
奉和华清宫观行香应制
崔国辅（唐代）

天子蕊珠宫，楼台碧落通。豫游皆汗漫，斋处即崆峒。

云物三光里，君臣一气中。道言何所说，宝历自无穷。
括水调歌
林正大（宋代）

仕宦至卿相，富贵好归乡。高车驷马，都人夹道共瞻望。意气当年尤盛，荣比昔人衣锦，昼锦以名堂。海内知名士，久矣望馀光。

大丈夫，荣与贵，视寻常。丰功令德，要将尧舜致君王。事业光施社稷，勋烈遍铭彝鼎，此志孰能量。妙语勒金石，千古一欧阳。

山谷送王郎：酌君以薄城桑落之酒，泛君以湘F8CD秋菊之英，赠君以黟川点漆之墨，送君以阳关堕泪之声，酒浇胸次之磊隗，菊制短世之颓龄，墨以传万古文章之印，歌以写平时兄弟之情。江山千里头俱白，骨肉十年眼终青。连床夜语鸡戒晓，书囊无底谈未了。有功翰墨乃如此，何恨远别音书少。炊沙作糜终不饱。镂冰文章费工巧。要须心地收汗马，孔孟行世日杲。有弟有弟力持家。妇能养姑供珍鲑。儿大诗书女丝麻。公但读书煮春茶。
颂古十三首
释德光（宋代）

入门便喝绝商量，空奋双拳立纪纲。
反转杀人三角眼，丛林千古受灾殃。
二唁诗 丞相陈公
郑思肖（宋代）

相国生东瓯，应谶海坛沙。早观上国光，辟雍飞声华。

叫云骂奸权，远窜走天涯。十年登要津，文彩绚晴霞。

中台势将圻，大拜宣黄麻。国步正孔棘，盲涂相牵拿。

鬼盗杀机弄，平陆鬨龙蛇。黔首心不正，居然中阴邪。

蛛丝网黄屋，六宫妃嫔髽。公奉二王奔，脱命毫发差。

沥胆酹上帝，哭断口大呀。南邦血糊地，春深草不芽。

鬼气射死树，腥妖幻毒花。万痛集如虿，百怪鸣如蛙。

蚀尽朱垠天，国寄海上槎。始知上色玉，洁白浑无瑕。

垢衣悬相印，独御指南车。冱寒冻不死，微微命一洼。

刀圭返魂丹，阳和匝迩遐。生擒左贤王，刳腹盐为豝。

却视旧朝士，一一谁忠嘉。万古虚空中，一伪不可加。

傒我王师来，动地腾喧哗。雷霆破恶逆，四海仍一家。
峨眉高一首奉蜀王令旨题峨眉山图
守仁（明代）

峨眉高，高插天，百二十里烟云连。盘空鸟道千万折，奇峰朵朵开青莲。

黄金狮座耸岌岌，白银象驾来翩翩。晨钟暮鼓何喧阗，风林水鸟皆谈玄。

十崖阴雾见玉佛，六时天乐朝金仙。月轮挂树光团团，平羌影落秋波寒。

目前胜境不可状，画图彷佛移岩峦。吾王此地受封国，大法付嘱从灵山。

愿忆灵山当日语，五十四州均化雨。化雨慈云满锦城，佛刹王宫同按堵。

峨眉高，高万古。
咏博山香炉诗
刘绘（南北朝）

参差郁佳丽，合沓纷可怜。蔽亏千种树，出没万重山。

上镂秦王子，驾鹤乘紫烟。下刻蟠龙势，矫首半衔莲。

旁为伊水丽，芝盖出岩间。复有汉游女，拾羽弄馀妍。

荣色何杂揉，缛绣更相鲜。麇麚或腾倚，林薄杳芊■。

掩华终不发，含薰未肯然。风生玉阶树，露湛曲池莲。

寒虫悲夜室，秋云没晓天。
贺新郎 虞万州刚简生日用所 惠词韵
魏了翁（宋代）

久向闲边著。对沧江、烟轻日淡，雨疏云薄。一片闲心无人会，独倚团团羊角。

便舍瑟、铿然而作。容室中间分明见，暮鸢飞、不尽天空阔。

青山外，断霞末。

看来此意无今昨。都不论、穷通得失，镇长和乐。此道舒之弥八极，卷却不盈一握。

但长把、根基恢拓。将相时来皆可做，似君家、祖烈弥关洛。

康国步，整戎略。
乌夜啼（西湖）
卢祖皋（宋代）

漾暖纹波飐飐，吹晴丝雨濛濛。轻衫短帽西湖路，花气扑春骢。

斗草褰衣湿翠，秋千瞥眼飞红。日长不放春醪困，立尽海棠风。
岁除即事十首
刘克庄（宋代）

想见朱衣吏，催排玉笋班。
老臣绝朝谒，北望祝南山。
谪仙楼柬郑子尹莫郘亭两孝廉
黎兆勋（清代）

此地清吟亦费才，凭栏眺远暮云开。凉风天末才过雁，明月楼头独举杯。

秋渐有声宜小集，客如无事可常来。夜郎旧论皆荒渺，一度登临醉一回。
偈颂十八首 其十二
释广闻（宋代）

德山但知草偃风行，不觉通身泥水。者僧只见溪回路转，不知身在桃源。

径山与么批判，一任诸方捡责。
岳阳书事
杨时（宋代）

洞庭水落洲渚出，叠翠疏峰远烟没。
重楼百尺压高城，画栋沉沉倚天阙。
湖光上下天水融，中以日月分西东。
气凌云梦吞八九，欲与溟渤争雌雄。
澄澜无风雨新霁，一日万顷磨青铜。
琉璃夜影贮星汉，骑鲸已在银河中。
湘妃帝子昔何许，但有林壑青浮空。
苍梧云深不可见，遗恨千古嗟何穷。
须臾晦冥各异色，风怒涛翻际天黑。
乘陵濑壑走魑魅，渟滀百怪谁能测。
忽看舟子玩行险，更欲飞帆借风力。
安得晴云万里开，依旧寒光浸虚碧。
枕上
陆游（宋代）

夜雨一再作，灯前独咏诗。
影看孤鹤瘦，吟答断蛩悲。
幽梦悠然觉，清笳何足吹。
残年犹几日，已矣媿明时。
赠江子和兄弟
晁说之（宋代）

闻道去年大雨雪，今年园林著花迟。
梅已寂寞桃浅深，胶序闭花那得知。
故人南来将二季，屋里衣香生春姿。
黄蜂紫蝶自颠倒，从容却话初别时。
二季未几能许大，我曹讳老宁非痴。
酥酪醍醐俱可口，何但疗我渴与饥。
本朝亦有江金紫，谁道陈留人物衰。
送林御史还北京
李时勉（明代）

独持使节出台端，关外人争识豸冠。行在趋朝朝复命，辕门握手夜同欢。

北征杀气天边肃，南去霜威马上寒。归见故人如有问，军中无事颇閒安。
陆君实哀挽
方回（元代）

亘古无斯事，于今有若人。
龙绡同把手，鲛室共沉身。
蹈海言能践，忧天志不伸。
曾微一坏土，鱼腹瘗君臣。
和贾耘老
毛滂（宋代）

河阳春在否，柳外小朱扉。
贡径蛇应斗，危檐鸟欲飞。
主人同燕幕，归意属渔矶。
莫待群花笑，秋风鬓绿稀。
戏张天觉 其二
孔平仲（宋代）

当路埋轮气慨慷，身长九尺貌堂堂。高吟当似封侯祐，巧诋宁同小吏汤。

幽阁画眉多窈窕，华巅饮酒自康强。知君博物饶才思，近试家传辟谷方。
偈三首 其三
释德洪（宋代）

不知即问，不见即讨。圆满现前，何须更道。维坚密身，生死病老。

面前塔子，不可推倒。
送友人游太原
李频（唐代）

孤帆几日悬，楚客思飘然。水宿南湖夜，山离旧国年。

秋风高送雁，寒雨入停蝉。此去勤书札，时常中路传。
送天台李守
许应龙（宋代）

天台罹洚水，平陆几成渊。
经理阅再祀，民瘼犹未痊。
将令田里安，须得牧守贤。
畴咨能俾乂，佥曰蓬莱仙。
君侯宽且明，履节金石坚。
吏事素精敏，公心无党偏。
分符膺重寄，为政将奚先。
租赋盍蠲减，狱讼无淹延。
奸黠须禁戢，阨穷当悯怜。
庶销愁叹声，播作谣颂传。
使华闻有命，丹书下日边。
复使兹郡民，鼓舞戴二天。
政成彻丹扆，驿召归甘泉。
嗟予十载间，稠叠同班联。
学馆暨郎省，昕夕相周旋。
喜君驾朱轓，恨我违英躔。
同寅举饯觞，佳句联华笺。
枯肠强搜索，缀缉仅成篇。
送杜横州
刘敞（宋代）

小郡横山外，居民半岛夷。路偏逢客少，地湿见秋迟。

铜鼓侵城角，蛮旌接使麾。平生闻义勇，好祭伏波祠。
追和下若大雄寺汪内相陈朝桧诗
李洪（宋代）

斮骨刳心操凛然，盘根厚地老逾坚。
八千椿木应同寿，十五尧蓂莫纪年。
辱井已荒伤故国，琼枝无复盗春权。
六朝陈迹空馀此，阅世真成叹逝川。
百丈书怀寄丘子深
陈藻（宋代）

离骚休唱逐臣愁，此曲思君可寄不。
百岁都来如过客，一生大半似幽囚。
那堪泣玉空怀宝，刚道雕虫胜饭牛。
山馆无聊春睡美，日高丈五正蒙头。
端午帖子词二十首·皇帝合六首
欧阳修（宋代）

楚国因谗逐屈原，终身无复入君门。
愿因角黍询遗俗，可鉴前王惑巧言。
访詹咫亭先生巢云书院兼呈社中诸友 其四
叶春及（明代）

惆怅出门去，徘徊流水间。菊花深复泛，桂树晚重攀。

返照孤城敛，寒云大壑还。明朝羁物役，清梦到柴关。
忠州
李流谦（宋代）

井邑云根一聚村，寻诗来扫壁间尘。此州惟有断头将，圣世初间弃梗人。

枫叶晚林终日醉，梅花腊峤几时春。不愁过客当年泪，尊酒黄堂是旧邻。
丙除夜泊舟东湖用白石归苕溪韵书怀
徐端（清代）

劳生可笑类原蚕，世路半肠更熟谙。
自古诗人例如此，咸阳客舍老青衫。
巴城
晁公溯（宋代）

比从关塞历巴城，不复衣冠立汉庭。
越巂江寒嗟独往，瞿塘硖汉骇初经。
双崖石立县深翠，万岭排空送远青。
久抗尘容驱俗驾，往来吾亦愧山灵。
新学□□□落成释奠诸生毕集喜而有作
王庭圭（宋代）

洗尽西江战伐尘，忽开黉宇照城闉。一时人物风云会，千里溪城俎豆新。

傥使将军皆遣子，定知夷狄却来宾。修文偃武须今日，鸣玉锵金未乏人。
存诚斋夏日呈龟山先生二首 其二
陈渊（宋代）

双桧轩之北，高梧户以南。午阴临短梦，晓吹落清谈。

斗老三无喜，嵇生七不堪。天涯复相值，此意得重参。
华亭百咏·孔宅
许尚（宋代）

庙貌逾千祀，泥封古碣昏。
传云素王宅，真赝与谁论。
雁
朱乘（宋代）

八月新霜岸草枯，数声哀怨雁来初。
凭君试向沙汀看，恐带匈奴二帝书。
赠兵部尚书鲁肃简公挽词三首
宋庠（宋代）

伟望岩岩峻，忠言谔谔昌。
门无谢恩客，帷有献书囊。
王骏封侯晚，臧孙树德长。
都门萧鼓发，行路泣云亡。
溪上闲居 其三
郭祥正（宋代）

衡茅颇幽独，物景资所好。脩篁清风来，远渚晓烟冒。

才短难趋时，囊空不忧盗。静几无纤尘，焚香读真诰。
齐天乐 赠陆天涛使君浚江阴城河
张夏（清代）

仙凫飞处司牛耳。觅来芙蓉城里。挂席初收，推篷一望，濠濮欣然心会。

追维江涘。任潮去潮来，关门恐泥。剡曲回舟。怅王猷兴尽前此。

而今溪港毕满，舳舻连泊稳，银蟾涵泚。灯火喧阗，笙歌间作，仿佛秦淮游事。

伊人中汜。擅白雪阳春，蒸霞散绮。显济川才，河渠书太史。
寿张京尹十首
彭龟年（宋代）

天府何为屈我公，谩将烦处压才雄。
若兼二辅亦可人，万化斡旋犹有功。
洛中郑悫三伏之际率宾僚避暑于使君林取大莲
陆文圭（元代）

露盘净植水中央，好借诗人引玉触。
象鼻巧能通叶柄，马蹄更玉摘莲房。
吸川不觉西湖阔，漱石尤便玉井凉。
醉裹兴来休折遍，也留数叶覆鸳鸯。
送张子孟
戴复古（宋代）

君为郴桂客，听说道途难。
不过神愁岭，须经鬼哭山。
心平无险路，酒贱有欢颜。
早作还乡计，高堂鹤发斑。
春夜怀萧兰谷光泰
黄遵宪（清代）

深巷曾无车马喧，闭关我自枕书眠。平生放眼无馀子，与汝论交过十年。

既觉梦都随雨去，半开花欲放春颠。隔墙红遍千株树，何日能来看木棉？
鹭鸶
刘象（唐代）

洁白孤高生不同，顶丝清软冷摇风。窥鱼翘立荷香里，
慕侣低翻柳影中。几日下巢辞紫阁，多时凝目向晴空。
摩霄志在潜修羽，会接鸾凰别苇丛。
舒元舆
吕陶（宋代）

仗内邪根欲去难，承平思虑渐阑珊。殿帘高捲春风里，空忆词臣赋牡丹。
嘲元宰相
江万里（宋代）

钓得金鳌休便休，何须垂上钓鱼钩。
昨宵试向江头望，明月芦花别是秋。
吊王观察 其一
释怀深（宋代）

去年公到包山寺，林底相逢笑不休。今日我来公已去，石羊石虎替人愁。
三月三三勤政楼侍宴应制
王维（唐代）

綵仗连宵合，琼楼拂曙通。年光三月里，宫殿百花中。

不数秦王三，谁将洛水同。酒筵嫌落絮，舞袖怯春风。

天保无为德，人欢不战功。仍临九衢宴，更达四门聪。
声声慢·风收淅沥
史浩（宋代）

风收淅沥，雾隐森罗。群山万玉嵯峨。禁街车马，银杯缟带相过。嵯涛晚来息怒，练光浮、都不扬波。最好处，是渔翁归去，鼓棹披蓑。况是东堂锡宴，龙墀骤，貂珰宣劝金荷。庆此嘉瑞，明岁黍稌应多。天家预知混一，把琼瑶、铺遍山河。这宴饮，罄华戎、同醉泰和。
题环锦亭
赵善卞（宋代）

百世垂芳在一经，茂林修竹读书声。园池日涉皆成趣，景物天然分外清。

聊复垂纶藏渭钓，等閒释耒起莘耕。知君自有真良贵，岂羡斯亭锦得名。
依样画
洪亮吉（清代）

陶学士，佐命功。禅稿文，出袖中。朱梁周郭皆禅让，君画葫芦亦依样。
刘龙洲祠
凌万顷（宋代）

尝随荐鹗上天阍，肯信荒山泣断魂。
百岁光阴随酒尽，一生气概只诗存。
冢倾平地藤萝合，碑倚空岩雾雨昏。
纵是纸灰那得到，落花寒食不开门。
洛阳河亭奉酬留守群公追送
李益（唐代）

离亭饯落晖，腊酒减春衣。
岁晚烟霞重，川寒云树微。
戎装千里至，旧路十年归。
还似汀洲雁，相逢又背飞。
乘禅者归蜀
释普岩（宋代）

出剑门兮入剑门，眼空寰宇一闲身。
杖挑一滴江南水，散作西川劫外春。
送罗学正赴歙
戴表元（宋代）

文公汤沐邑，子去作儒官。马首千峰秀，莺声二月寒。

山禽攒俸纳，溪友借书看。近日科名阔，青云上不难。
读东方朔杂事
韩愈（唐代）

严严王母宫，下维万仙家。噫欠为飘风，濯手大雨沱。

方朔乃竖子，骄不加禁诃。偷入雷电室，輷輘掉狂车。

王母闻以笑，卫官助呀呀。不知万万人，生身埋泥沙。

簸顿五山踣，流漂八维蹉。曰吾儿可憎，奈此狡狯何。

方朔闻不喜，褫身络蛟蛇。瞻相北斗柄，两手自相挼。

群仙急乃言，百犯庸不科。向观睥睨处，事在不可赦。

欲不布露言，外口实喧哗。王母不得已，颜嚬口赍嗟。

颔头可其奏，送以紫玉珂。方朔不惩创，挟恩更矜夸。

诋欺刘天子，正昼溺殿衙。一旦不辞诀，摄身凌苍霞。
拨棹歌 其二十一
德诚（唐代）

浪宕从来水郭间，高歌欹枕看遥山。红蓼岸，白蘋湾，肯被兰桡使不闲。
戴时可家赏木芙蓉花醉赋
陈著（宋代）

西风不是芳菲节，木落山空景凄切。赖有桂菊聊记时，殿后拒霜花始发。

我携樽酒来问花，花于此时擅奇绝。先白后红知物变，有色无香自韵别。

寓轩主人古风流，不肯移种防慢亵。两根两花相妩媚，自况鸿光自娱悦。

幸而桃李不同时，彼纷纷者当愧杀。颇云此花最宜霜，待有霜时酒还设。

良辰美景休拈掇，白发朱颜易交割。我今耄矣不足云，劝君年年自此醉倒梅花雪。
东峰亭同刘太真各赋一物得垂涧藤
袁傪（唐代）

寒涧留不息，古藤终日垂。迎风仍未定，拂水更相宜。

新花与旧叶，惟有幽人知。
怀仙吟
白玉蟾（宋代）

我怀仙兮神仙侣，霞裾摇曳兮居何所。
见鹤长吟犹可覆，蓬莱居在半步许。
空留宝墨落人间，字句成行秋雁序。
正心诚意语犹奇，谁识忘形相尔汝。
金陵即事
黄文雷（宋代）

唐晋诸人骨已磨，龙蟠虎踞自山河。
可怜不共羊昙见，奈此秦淮落照何。
题韩干马
谢采（宋代）

圉人唐人冠，天闲畜神骏。
虽非金日磾，不忝张景顺。
饱食无嫌身贱卑，时其渴燥张饮之。
长年牧养瘠者肥，龙髻凤臆夸权奇。
韩干仙翁挥翰手，毫端幻出渴乌首。
气不凋丧骨肉匀，艺精端继王裴后。
遥想腾骧析木津，衔勒拘自在身。
斗水底用求他人，渌波沄沄易水春。
建隆郊祀八首
窦俨（宋代）

洁兹五齐，酌彼六尊。
致诚斯至，率礼弥孰。
以介景福，永隆后昆。
重熙累治，帝道攸尊。
和子厚弟九日登魏文振亭园七首
王之道（宋代）

宿雨飞花阻撷芳，寄题端欲为增光。
何时登揽快晴日，瀹茗挥毫看瑞香。
渡江见焦山有作怀林吉人
陈廷敬（清代）

江流近海迎朝暾，焦山苍苍当海门。忆君焦山《古鼎篇》，势凌海日倾江源。

金山楼观特瑰丽，撞钟伐鼓风涛喧。我行再过焦山下，海云堂中空梦魂。

兹山不到屡惆怅，怀惭竟践苏公言。惟我与君亦如此，知祢不荐昔人耻。

只有思君日夜心，长江湛湛东流水。
和夹谷佥事题钓台十首 其六
何梦桂（宋代）

汉事如舟要着篙，诸公已共济风涛。勋华终不臣巢许，莫道先生索价高。
送爱吾周先生赴馆泾里
吴芳楫（清代）

南塘春涨一篙轻，匣剑囊琴趁晓行。遁迹肯同秦二士，授经还似汉诸生。

青山对酒梅花发，绛帐论文镜月清。此去陶城多俊杰，熊熊头角熟先鸣。
杂感 其一
于东昶（清代）

世路羊肠九折盘，可堪身复误儒冠。落花因果悲离溷，冻雀生涯怨纥干。

彭泽儿痴疏纸笔，巨源妻老忍饥寒。愁来自拥牛衣卧，满眼莺花不耐看。
上元即事四首 其二
程公许（宋代）

昭觉芙蕖万炬红，马蹄无处避香风。胜游似梦难重省，最忆琼酥点缀工。
次韵三首
曾几（宋代）

御冬无过酒，得酒政应难。
可爱惟晴日，相依度岁寒。
虽非挟纩坐，且作拥炉看。
饥亦何堪忍，斜阳挂食单。
北庭作
岑参（唐代）

雁塞通盐泽，龙堆接醋沟。孤城天北畔，绝域海西头。

秋雪春仍下，朝风夜不休。可知年四十，犹自未封侯。
东林七问 其六 问字
成鹫（清代）

相知无厚薄，相见有疏亲。偶尔逢新识，悠然思古人。

阅穷千载事，赢得半生贫。何似秦灰后，金张早致身。
次韵李宗丞秋怀二首 其二
周紫芝（宋代）

身作三吴去，霜从两鬓侵。羁栖临老日，牢落少年心。

好句何曾得，清秋几度深。越江怜久客，时送海潮音。
挽杜祁公太师二首 其一
刘攽（宋代）

孤童迨耆老，仕郡至三公。任重仍长道，材全信永终。

时推子房智，人识伯夷风。存殁哀荣礼，千秋谁与同。
兰花
文嘉（明代）

奕奕幽兰傍砌栽，紫茎绿叶向春开。晚晴庭院微风发，忽送清香度竹来。
太宰陈说岩先生命题王石谷画午亭山村图
周起渭（清代）

太行绵亘北州野，处处峰峦聚奔马。腾骧磊落万不同，一一远自青天下。

神灵窟宅夸雄尊，西边王屋东苏门。纵横顾盼韩魏赵，卫中山数百郡空。

青未了，烟光繁。我公结庐王屋边，太行元气纷纠蟠。

千室鳞鳞入云雾，尘中不辨桃花源。绿野裴中立，东山谢安石。

白头趋起为苍生，留著烟岚围故宅。纶扉赐沐时清闲，幅巾鞶带思家山。

乌木山人黄鹤手，为写云峦缥缈间。青山一重溪一转，山势半舒云半卷。

遥天漠漠风雨来，苍翠浮空没层巘。斯须彩晕山前生，乱铺锦绣林壑明。

驿梅官柳傍前路，溪桥野店行人行。行人路转前山曲，侧峰横岭看不足。

桥柏杉篁一径通，人家散满千花谷。谷口人家经几年，晋时耕种秦时田。

渔郎舟子偶一到，竟疑此地皆神仙。神仙爱山不住山，青云鸣玉趋真班。

自来力牧风后乃仙伯，岂有山泽之癯能活国。君不见我公身侍玉皇香案四十秋，素心日向林泉游。

出山更复携山出，五岳真形随杖头。腐儒不办经纶事，祇是未谙山水意。

岂如真儒江湖魏阙藏胸襟，天然林壑无招寻。松泉百道交清音，慷慨写之《梁父吟》。

出和虞舜薰风琴，勋名如山力所任。我心无时无山林，王屋高高丹水深。

吁嗟乎方知古来伯仲伊吕者，一生皆是巢由心。
望仙铺
梅癯兵（宋代）

一叟搜盆妇絮羹，喜闻官至出相迎。
两三家自为邻里，一半田皆无主名。
池阳醉歌赠匡庐处士姚岩杰
顾云（唐代）

九华太守行春罢，高绛红筵压花榭。四面繁英拂槛开，

帖雪团花坠枝亚。空中焰若烧蓝天，万里滑静无纤烟。

弦索紧快管声脆，急曲碎拍声相连。主人怜才多倾兴，

许客酣歌露真性。春酎香浓枝盏黏，一醉有时三日病。

鼋潭鳞粉解不去，鸦岭蕊花浇不醒。肺枯似著炉鞲煽，

脑热如遭锤凿钉。蒙溪先生梁公孙，忽然示我十轴文。

展开一卷读一首，四顾特地无涯垠。又开一轴读一帙，

酒病豁若风驱云。文锋斡破造化窟，心刃掘出兴亡根。

经疾史恙万片恨，墨炙笔针如有神。呵叱潘陆鄙琐屑，

提挈扬孟归孔门。时时说及开元理，家风飒飒吹人耳。

吴兢纂出升平源，十事分明铺在纸。裔孙才业今如此，

谁人为奏明天子？銮驾何当猎左冯，神鹰一掷望千里。

戏操狂翰涴蛮笺，傍人莫笑我率然。
题王晓沧广文鹧鸪村人诗稿 其一
丘逢甲（清代）

晏坐深巷中，门少车马迹。穷愁借诗遣，八极困挥斥。

故人有王子，时作坐上客。王子之于诗，嗜酷久成癖。

饥寒不自念，渊响出金石。昨持牛腰卷，示我平生获。

开卷王孟语，神似非刻画。有时写酒意，几闯元亮席。

咏叹发长言，间竟入元白。短章不经意，乃坠宋贤格。

寒斋把卷诵，斜阳澹将夕。墙头数点山，时露海天碧。
行途赋得四更应诏诗
庾信（南北朝）

四更天欲曙。
落月垂关下。
深谷暗藏人。
欹松横碍马。
法曲献仙音
陈允平（宋代）

油幕收尘。素纨招月，一枕苹香微度。枕玉牙床，浣冰金斛，薰风夜凉窗户。渐睡醒、明河暗，芭蕉几声雨。对谁语。念徽容已成憔悴，心期误。归计欲成又阻。寂寞燕楼空，想弓弯、眉黛慵妩。泪墨愁笺，纵回文，难写情素。便山遥水邈，几度梦魂飞去。
丁酉春日病中留江都汪容甫暨李孝臣王石臞草堂聚饮翼日容甫北行为诗以别兼柬孝臣石臞
贾田祖（清代）

苔荒草蔓半亩宫，不知户外春已浓。支离一疾肝肺攻，要脚驽缓成疲癃。

锥子颖脱心丝空，绳床莫疗蒙头慵。汪子何来省龙钟，李王联袂其音跫。

弥天凿齿劲欹逢，三君雁行于且喁。坐我琴书之房栊，家贫亦有虾鲑供。

相与作达镫烛红，耳官失职悲不聪。高谈但闻声沨沨，心许不假言辞通。

良觌累日宽尘胸，已疾捷若卢扁功，惜哉骊驹逝匆匆。

我钦汪子灵光崇，五三八九经术鸿。文镵金石垂厚穹，阿谁相厄能两雄。

邗江带水疏吟筇，何时下上偕云龙。仗君慧业开愚蠢，可怜踪迹如飘蓬。

石臞又放湖千篷，剩我瑟缩吟悲翁。知己失散真路穷，出门惘惘迷西东。

尔夔我蚿相怜同，望君重来鼓丝桐。
谒金门·纱窗晓
吴潜（宋代）

纱窗晓。杜宇数声声悄。真个不如归去好。天涯人已老。欹枕欲眠还觉。犹有青灯残照。谩道惜花春起早。家山千里杳。
送舟过南山用琴韵 其一
李弥逊（宋代）

唤起骑鲸玉树埋，江边琢语亦佳哉。眼看云起山容改，坐觉春随花信来。

隔水村深寻径入，系船门窄待僧开。个中有句无人道，更遣丰隆着雨催。
念奴娇（秋日牡丹）
彭泰翁（宋代）

九华惊觉，又偷承雨露，羞匀春色。岸蓼汀苹成色界，未必天香人识。粉涴脂凝，霜销雾薄，娇颤浑无力。黄昏月掩，山城那更闻笛。

应是未了尘缘，重来迟暮，草草西风客。莺燕无情庭院悄，愁满阑干苔积。宫锦尊前，霓裳月下，梦亦无消息。嫣然一笑，江南如此风日。
抵楚门即船主戴廷芳廷玉家也 其二
李士瞻（元代）

船泊江潮是异乡，戴郎家住楚门傍。寄来青柿犹存蒂，摘得黄柑尽带霜。

竹坞人家茅屋小，石矶渔艇钓丝长。可怜扰扰风尘际，谁识桃源有洞房。
诏下勉诸生
石介（宋代）

礼部文章渊，波浪百尺高。
进士英俊窟，蛟龙千万條。
吾子欲求济，整子棹与篙。
吾子欲求胜，操子戈与予。
勿谓水可狎，徒行思游遨。
勿谓龙右驯，空手捋须毛。
波神忽汹涌，怖死填蟹螯。
龙角忽张怒，走同虾蟇曹。
苟利篙楫往，跳海如沟濠。
苟操戈矛行，拉蛟如猿猱。
吾言有所勉，非徒声嘈嘈。
琼台
胡融（宋代）

璿台插中天，仙圣展游眺。
亭亭珠玕树，蒙日光照曜。
上有天乐珠，嘈杂声要妙。
浮丘倚岩听，玉女排云笑。
茲游偿夙心，时闻八鸾啸。
搴茎茹金芝，援藟爱青峭。
琅琊失孤岫，渤海播圆峤。
抵掌嗤客星，石濑坐投钓。
题萧德赞四时小景 其二
杨士奇（明代）

云林六月不知暑，溪上好山如越中。咫尺茅亭异华屋，逢迎俱见古人风。
江南行
罗隐（唐代）

江烟湿雨蛟绡软，漠漠小山眉黛浅。水国多愁又有情，

夜槽压酒银船满。细丝摇柳凝晓空，吴王台榭春梦中。

鸳鸯鸂鶒唤不起，平铺绿水眠东风。西陵路边月悄悄，

油碧轻车苏小小。
盛山十二诗。绣衣石榻（为温侍御置）
韦处厚（唐代）

岩巉雪中峤，磊落标方峤。
勿为枕苍山，还当础清庙。
偈倾一百三十三首
释法薰（宋代）

田地稳密，关窍玲珑。
识得无寒暑处，任他寒暑相攻，
个裹同途辙不同。
蝶恋花·衰草残阳三万顷
辛弃疾（宋代）

衰草残阳三万顷。不算飘零，天外孤鸿影。几许凄凉须痛饮。行外自向江头醒。会少离多看两鬓。万缕千丝，何况新来病。不是离愁难整顿。被他引惹其他恨。
武宗
孔平仲（宋代）

武宗惟雄俊，有臣委用专。德裕才略大，感恩罄所宣。

是时岩廊上，六合气可吞。论兵决胜负，万里在目前。

一平回鹘凶，再洗上党昏。杨弁不知时，乃敢盗太原。

岂信明光甲，遣人斩其元。廷谋昧知几，唯有君相然。

成立三大功，慷慨在一言。风霆运不测，日月朗高悬。

李唐势已去，至此岌复缠。外内已息兵，崇卑定乾坤。

遂令河北师，弭耳如孤豚。事书史册上，读之快心魂。

千载若信宿，凛凛风烈存。世人多说剑，不见斫伐痕。

玩弄反自伤，何用饰玙璠。迂哉贾生饵，果尔房琯奔。

施为贵寔效，讵主衒空文。
饲鱼
弘历（清代）

琳池雨后波纹恬，锦鳞千头画水嚵。育物亦以示旌别，不杂败类鳢与鲇。

饭馓饼䴹无不可，投之群至纷喁噞。长竿曲钩却无事，凭临兼可人情占。

怯者少得而瞥逝，贪者屡嘬仍无厌。
再授连州至衡阳酬柳柳州赠别
刘禹锡（唐代）

去国十年同赴召，渡湘千里又分歧。
重临事异黄丞相，三黜名惭柳士师。
归目并随回雁尽，愁肠正遇断猿时。
桂江东过连山下，相望长吟有所思。
瀛洲图
徐渭（明代）

瀛洲自是神仙住，谁将笔力移来此。碧瓦长栏十二层，红云断岫三千里。

碧瓦红云缥渺间，令人一望损朱颜。当时文采琳琅重，今日青红图画残。

画史一人阎立本，笔底不讹笑与哂。窄袖长袍十八人，面面相看灯捉影。

后来界画始何人，豆粒作人马成寸。却疑此是李将军，烛暗酒深何处问。
青县二首 其二
管干珍（清代）

卫水东南入，奇云列阵炎。河形赤龙曲，堤样老鸹尖。

滩荻消残垒，村醪认旧帘。可能苏涸辙，裕课擅鱼盐。
喜雨
陆游（宋代）

黄尘赤日欲忘生，一夜新凉满锦城。
雨急骤增车辙水，泥深渐壮马蹄声。
蚊蝇敛迹知无地，灯火於人顿有情。
市远鸡豚不须问，小畦稀甲已堪烹。
铸年五十八因病废得旨休致一绝寄呈姑苏毗陵
贺铸（宋代）

求田问舍向吴津，欲著衰残老病身。
未拜君恩赐剡曲，归来且醉监湖春。
慧山书院十五咏 其十二 滴露泉
邵宝（明代）

滴滴出石间，初疑松上露。点易日有程，还应周天度。
罢酒
陈起（宋代）

罢酒寻花涉断矶，颠跻犹复强褰衣。
可怜醉眼无分别，却把旁边柳折归。
杂曲歌辞。昔昔盐。倦寝听晨鸡
赵嘏（唐代）

去去边城骑，愁眠掩夜闺。披衣窥落月，拭泪待鸣鸡。

不愤连年别，那堪长夜啼。功成应自恨，早晚发辽西。
参选成都亲友追送月夕饮江上
程公许（宋代）

久聚未知乐，暂离能许愁。
清江一轮月，后夜两般秋。
语倦且呼酒，寒侵频索裘。
鼎湖龙去远，忧愤涕滂流。
僧言远公池上忽开白莲
区大相（明代）

远公开社后，池废已千年。见说金仙降，俄然涌白莲。

空香千叶散，妙相一花研。本自心无染，谁将半偈传。
题顾菉厓山居读书图
黄鹤（清代）

读书饮酒居名山，何物更入胸怀间。奇书万卷酒万斛，羲皇以上同其閒。

岂无野老共吟啸，每与鱼鸟相往返，菉厓先生嗜书史，非圣所著终不敢。

静掩柴扉木榻穿，道人之意亦如此。浮云舒卷流水清，别有天地移人情。

一编独坐太古寂，但闻谡谡松风鸣。
赋五音石鱼
梁寅（元代）

瑰石含幽响，神鱼入巧裁。扬鬐方丈室，骧首雨花台。

音逐神光动，鳞随日影开。锦鲸同诡状，桐鲤愧凡材。

泉吼松边应，僮闻竹下回。点头曾悟法，烧劫不成灰。

沦弃经风雨，迁移出草莱。热生敲处火，润带卧时苔。

夏后璜今复，周王鼓未摧。希声洗烦虑，日欲上方来。
将发汉口毛子霞在武昌不得更别舟中夜坐作诗寄之
陈恭尹（清代）

沧波芳草暮生烟，东望离心倍黯然。短棹拟过黄鹄渡，轻装催上白门船。

遥从江汉分流地，坐到星河欲晓天。明日五更应已远，故人残月正高眠。
梅花二首寄呈彭吏部
白玉蟾（宋代）

冰玉丰姿不可双，霜前雪后想凄凉。
绝怜夜气浑如水，而况笛声堪断肠。
以月照之偏自瘦，无人知处忽然香。
从今桃李皆门士，谁道花中有孟尝。
和乐天早春见寄
元稹（唐代）

雨香云澹觉微和，谁送春声入棹歌。萱近北堂穿土早，

柳偏东面受风多。湖添水色消残雪，江送潮头涌漫波。

同受新年不同赏，无由缩地欲如何。
野兴
陆游（宋代）

水作縠纹微起伏，天如卵色半阴晴。
偶来竹下搘颐坐，却向藤阴曳杖行。
西埭人喧荻船过，东村灯上纬车鸣。
幽居应接真无暇，莫讶经年嬾入城。
忆少年
佚名（宋代）

圣明代，海县澄清。惠化洽寰瀛。时康岁足，治定功成。遐迩贺升平。嘉坛上，昭事神灵。荐明诚。报本禅云亭。俎豆列牺牲。宸心蠲洁，明德荐惟馨。纪鸿名。千载播天声。
燔柴毕，云罕回仙仗，庆鸾辂还京。八神扈跸，四隩来庭。嘉气覆重城。殊常礼，旷古难行。遇文明。仁恩苏品汇，沛泽被簪缨。祥符锡祚，武库永销兵。育群生。景运保千龄。
春暮
沈惟肖（宋代）

燕翼初干绿满池，桑阴收尽麦黄时。
一年春事又成梦，几日愁怀欲废诗。
郊庙歌辞。太清宫乐章。紫极舞
佚名（唐代）

至道生元气，重圆法混成。无为观大象，冲用体常名。

仙乐临丹阙，云车出玉京。灵符百代应，瑞节九贞迎。

宝运开皇极，天临映太清。长垂一德庆，永庇万方宁。
题丹景山
程公许（宋代）

原庙标丹景，神游想贷宗。
宝龛严石像，绀殿销云峰。
浪说侵疆复，何当检玉封。
天门东北望，漠漠晓烟浓。
偈颂九首
释玿（宋代）

垦土诛茆作佛宫，栽田博饭与君同。
梦中十载因缘尽，又拄乌君过别峰。
临岐一句如何说，此去平分江上月。
千里同风事宛然，云山虽别何曾别。
别不别，鹭鸶飞入寒江雪。
与麽文彩，甚生标格。
直下承当，迥超言默。
偈
释真悟（宋代）

扬声止响，不知声是响根。弄影逃形，不知形为影本。

以法问法，不知法本非法。以心传心，不知心本无心。

心本无心，知心如幻。了法非法，知法如梦。心法不实，莫谩追求。

梦幻空花，何劳把捉。
古淡然才得帖住长芦不受却归松风旧寺次社中
薛嵎（宋代）

拄杖挑云上半肩，寻幽重到旧栖禅。
浮生多故成南北，白发相栖问岁年。
房闭松声难辨雨，山连海脉暗通泉。
自从勇却长芦请，猿鹤终宵亦稳眠。
夏日方氏园池小集分韵得狂字
黄佐（明代）

宝月团团山雾黄，薰风拂拂水烟苍。尊前白纻翻新调，槛外红蕖妒艳妆。

柳榭拂云来鹳鹤，兰桡冲雨散鸳鸯。习池金谷风流在，谁道江湖放酒狂。
伯牙琴台
王文治（清代）

伯牙千载后，犹自有琴台。秋水淡无际，暮山相向来。

日余有千曲，欲奏心徘徊。但恐无钟子，素襟谁与开。
寄龙虎山道士孔野云
薛师石（宋代）

上清三十六，院阁皆幽清。
漱齿泉新汲，晞发日始升。
自除烧墨灶，昼夕诵黄庭。
所得异畴昔，出山畏逢迎。
同当知非年，寄诗聊写情。
六代祖师赞
释文礼（宋代）

倩人书偈，巧说脱空。
传衣宵遁，丧尽英雄。
非风旙动惟心动，依旧埋身草莽中。
重游雁山
吕夷简（宋代）

往年游海峤，上彻最高层。
云外疑无路，山中忽见僧。
虎蹲临涧石，猿挂半岩藤。
何日抛龟纽，孤峰上再登。
游雨花台
符曾（清代）

云公说法处，斜日指前朝。台冷花犹落，禅空雨尚飘。

劫灰龙子护，山鬼女萝招。不省萧梁事，销沈付暮潮。
草堂初成陈尧山诸友约过诗以候之
方献夫（明代）

秋晚堂成菊满篱，霜残更有好花枝。一尊合对都忘我，三径初花却为谁。

短榻可都云暂扫，小车还许月相随。典衣拚得留贤达，醉倒池边不放归。
过侯王故第
于武陵（唐代）

过此一酸辛，行人泪有痕。独残新碧树，犹拥旧朱门。

歌歇云初散，檐空燕尚存。不知弹铗客，何处感新恩。
赠同官苏明府
李频（唐代）

山中畿内邑，别觉大夫清。簿领分王事，官资寄野情。

闲斋无狱讼，隐几向泉声。从此朝天路，门前是去程。
寄李十员外
王仲舒（唐代）

百丈悬泉旧卧龙，欲将肝胆佐时雍。

惟愁又入烟霞去，知在庐峰第几重。
定风波
刘处玄（宋代）

临醮诸公戒行清。动天感应福非轻。壬润琼田农尽喜，秋成。

谷田珠长豆苗生。

要报天恩崇道德，随缘知足莫相争。旦望焚香餐素膳，无憎。

意平出语似仙经。
示本上座
释心月（宋代）

勿游鱼鲁刁刀市，莫逐千干十卜人。
他日有缘重会面，金毛狮子要嚬呻。
乙卯小雪梦也与赵铁源典闱从敝院还遂抱恙欲不果花田之游予适亦感风寒梦也成二诗因以索和 其二
释今无（明代）

开怀毕竟是登临，客里奇书且莫淫。胠箧舟藏看转壑，炉烟累莫见初心。

禅关欲破修鲸梦，尔雅欣同小雪吟。他日南朝天监寺，与君长坐对枫林。
江楼晚眺
李玉绳（明代）

石路盘斜磴，云岩耸翠丛。平湖涵碧塔，远寺引疏钟。

虹影收残雨，江声带晚风。凭栏一极目，烟水入溟濛。
秋日送人西上
夏竦（宋代）

旅程看驿道，西去兴何如。
南国秋霖后，斜阳树影疏。
野光飞翠羽，溪艳照红蕖。
好去朝端客，人争草薦书。
病起见瓶中不梅偶书
张镃（宋代）

南湖地胜无凡木，只说寒梅夸不足。
四般风韵两般高，黄如蜂不白如玉。
余品缃红亦总嘉，早开最喜黄白花。
去年树下看不厌，吟兴被压空长嗟。
今冬一病恰半月，未暇寻梅踏残雪。
数枝不蕊忽先来，吹香大慰经年别。
道人不作群作痴，三嗅唤醒胜良医。
黄绢幼妇语难辨，一默自有无穷诗。
此机亦似维摩老，何曾真难文殊倒。
从兹不病是谈禅，命花却为黄金仙。
八声甘州·想当年
汤恢（宋代）

想当年、龙舟凤?，乐宸游、摇曳锦帆斜。伤心是，御香染处，树树栖鸦。
永遇乐·乙巳中秋风雨
吴文英（宋代）

风拂尘徽，雨侵凉榻，才动秋思。缓酒销更，移灯傍影，净洗芭蕉缓。铜华沧海，愁霾重嶂，燕北雁南天外。算阴晴，浑似几番，渭城故人离会。
青楼旧日，高歌取醉，唤出玉人梳洗。红叶流光，苹花两鬓，心事成秋水。白凝虚晓，香吹轻烬，倚窗小瓶疏桂。问深宫，姮娥正在，妒云第几。
嘲曾双溪卖田买妾
曾僖乡人（明代）

卖田买妾人皆笑，四十无儿我独伤。但看山头无主墓，一杯谁肯酹斜阳。
谢赐睿书 其二
唐文凤（明代）

鸾翔凤翥精神异，虎卧龙骧气势雄。若候藏书占太史，九天光燄贯长虹。
山园小梅得疏影横斜水清浅暗香浮动月黄昏十四诗 其十三
赵时韶（宋代）

前山日落已栖鸦，老树槎牙竹半遮。沙岸寒雪迷晚眺，祇疑金色界中花。
读怡园主人作，勉成四绝，录请哂政 其三
章钟岳（清代）

去年今日事如何，一片喧声战士歌。难得劫馀成雅集，光阴莫任等閒过。
次韵周钦止送别
赵蕃（宋代）

不见送将归，惟闻远别离。
身今成老大，官岂计高卑。
萧寺已移酒，便人还枉诗。
临风三复罢，有恨落无涯。
登小金山
冯绍京（明代）

翠拥芙蓉万叠来，浈江牂水共潆回。能令南海衣冠盛，常作皇家柱石才。

浪迹任随方外境，卜生休记妙高台。禅关静坐谈无始，何处昆明不劫灰。
别赵信州
赵蕃（宋代）

拍拍桃花水，轻轻莲叶舟。
生憎冲野马，失喜见沙鸥。
漫浪端如此，饥寒信有不。
未探怀玉蕴，且访九华幽。
余自东山往金峨住山戒师迎于中涂到上方泉石幽胜有心匠助天巧者因成数语以赠
郑清之（宋代）

一奁鸣瀑写天绅，怪石鲸奔欲化鳞。灵隐飞来真相后，老坡重化戒师身。

居山活计今成趣，造物工夫总待人。自喜爱閒逢胜绝，杖藜端不负残春。
寄仵判院八首
华岳（宋代）

红猊消尽水生花，消夜迢迢玉漏赊。
环佩不知何处去，醉眠应是小卿家。
花县霞觞八景为王明府赋 其三 罗浮炼丹
李孙宸（明代）

东南富名山，罗浮佐衡霍。悠邈涨海外，仙灵于焉托。

眷兹神仙令，栖真炼大药。觉世有真言，要旨在抱朴。

穆如播仙风，岭表畅玄漠。
兰陵王·蓼汀侧
张鎡（宋代）

蓼汀侧。朝霭依依弄色。知何许、湘女淡妆，羽节飞来带秋碧。轻裙素绡织。谁与明珰竞饰。无言处、相与溯回，应有柔情正堆积。当年驻香鷁。记草媚罗裙，波映文席。□□□□□□摘。□□□□□，□□□□，斜阳返照暮雨湿。爱天际凉入。愁寂。念畴昔。谩太华峰顶，幽梦寻觅。尔今两鬓如花白。但一线才思，半星心力。新词奇句，便做有，怎道得。
早春
吴激（宋代）

寂寂重寂寂，出门春草齐。
晚芳犹着树，江涨欲平溪。
山暝有时雨，村深何处鸡。
远山缘底恨，故作傍人低。
奉送周元翁锁吉州司法厅赴礼部试
黄庭坚（宋代）

江南江北木叶黄，五湖归雁天雨霜。
系船湓城秣高马，客丁结束女缝裳。
贡书登名彻未央，不比长卿薄游梁。
南山雾豹出文章，去取公卿易驱羊。
与君初无一日雅，倾盖许子如班扬。
囚拘官曹少相见，忽忽岁晚稼涤场。
一杯僚友喜多在，谢守不见空澄江。
澄江如练明橘柚，万峰相倚摩青苍。
暮堂醺醺客被酒，艳歌聒醉烛生光。
椎鼓发船星斗白，明日各在天一方。
寒鸦满枝二桥宅，樽前顾曲忆周郎。
鲈鱼斫脍蔗为浆，恨君不留谁与尝。
殿前春风君射策，汉庭诸公必动色。
故人若问黄初平，将作金华牧羊客。
渡江
张耒（宋代）

白发人惊老阿童，横江聊借半帆风。
却嗟缚得穷孙皓，未似高歌醉闭篷。
陪张丞相祠紫盖山，途经玉泉寺
孟浩然（唐代）

望秩宣王命，斋心待漏行。青衿列胄子，从事有参卿。

五马寻归路，双林指化城。闻钟度门近，照胆玉泉清。

皂盖依松憩，缁徒拥锡迎。天宫上兜率，沙界豁迷明。

欲就终焉志，恭闻智者名。人随逝水没，波逐覆舟倾。

想像若在眼，周流空复情。谢公还欲卧，谁与济苍生。
唤仙阁
楼钥（宋代）

犯暑来登览，松风为洒然。
龙泉澄古井，虹影卧中川。
万簇寒林秀，四山秋色鲜。
诗翁不可见，况敢唤飞仙。
谢黄子耕惠纸被时在钱塘乍冷无衾窘甚
韩淲（宋代）

西江寒藤濯清冰，捣成楮衾起霜棱。朱门鼎食笑弗顾，只有蕙帐眠山僧。

精致不数毡毯厚，洁净未必绫锦能。禦冬气清神煜煜，煖老体轻梦腾腾。

幽人玩之喜欲舞，可与饮水同曲肱。江夏无双知此意，又见寒来祇布被。

吴山客舍久穷愁，帝城贵家谁顾视。急呼大儿开箧箱，取以赠吾真雅遗。

拂拭床间时自思，展转枕边诚有愧。当如此衾坚且白，身外轻肥皆弃置。
送谢起东大行还朝 其一
区怀瑞（明代）

清和扇首路，轩骑何煌煌。积阴收海市，越井引崇冈。

驰驱洵使职，文采俨圭璋。观风来大国，宠沐暂炎方。

皇华森简命，岭桂讵回翔。遄迹绝埃尘，出入登玉阊。

已肃桐叶封，还歌杖杜章。屏藩巩帝室，英御正当阳。

清霄知匪懈，夙夜见周行。俾我栖蓬蒿，啸咏依末光。
退宫人引
万石德躬（元代）

驼绒绣帽红颧颊，素发微连细纱结。出宫嫁作海商妻，裙腰尚带河西摺。

少年十五二十时，中官教得行步齐。春罗夜剪绣花帖，阶前夜舞高夔丽。

宠姬当前翠衿小，便觉中原美人少。金莲斜抱捧珠龙，玉笼倒挂收香鸟。

年年宫中春日长，小车银瓮葡萄香。香殿吹箫凤凰语，一日再宴诸侯王。

舞困楼兰过三十，内家别选娥眉入。虽名伴送半无家，旋卖珠环问亲戚。

一为商妇始自怜，十年不见回番船。年多不记教坊曲，时时寻拨相思弦。
次二友石井之作三首 其二
朱熹（宋代）

联骑君登泉上亭，黄尘双眼想增明。篮舆独向溪南路，惆怅不成同队行。
同张倅宴吴吉州
牟子才（宋代）

新阳葭琯已浮灰，昨夜珠从合浦回。晓日鸾旂新竹契，春风龙炙古兰陔。

青原别驾𣂏丹酒，碧落仙人醉玉梅。来岁五更三点入，直迎红药看苍苔。
求杨仲才芍药
虞俦（宋代）

见说江都一骑来，筠篮坏土带春回。
不堪羁宦思金谷，宁有诗情似玉台。
纶阁翻阶无复梦，乳溪临槛想传杯。
殷勤分赠须闻早，社后重阳政好培。
维摩赞
释广闻（宋代）

机不可触，病不可医。说黄道黑，引蔓牵枝。要见众生不病时。
萍居
王汝玉（明代）

匏瓜有恒繫，流萍无定踪。物情各自然，今古谁能通。

人生寄宇内，出处将无同。墨生突不黔，原思老蒿蓬。

仲尼称大圣，辙迹环周封。孟轲挟仁义，邹鲁不能容。

宵人怀所安，君子顺其逢。行止虽殊涂，至今归一宗。

愿子保贞素，坎流当任从。
寒食日诸罗署中偶作 其三
谢本量（清代）

檨花如雪饲金鱼，小院阴浓绿不除。春色尚留三分一，盘中已荐夏秋蔬。
临平道中
范成大（宋代）

烟雨桃花夹岸栽，低低浑欲傍船来。
石湖有此红千叶，前日春寒总未开。
句 其四十五
张舜民（宋代）

神妙独数李将军，安知伯仲非前身。
次韵秦观秀才见赠秦与孙莘老李公择甚熟将入
苏轼（宋代）

夜光明月非所投，逢年遇合百无忧。
将军百战竟不侯，伯郎一无得凉州。
翘关负重君无力，十年不入纷华域。
故人坐上见君文，谓是古人吁莫测。
新诗说尽万物情，硬黄小字临黄庭。
故人已去君未到，空吟河畔草青青。
谁谓他乡各异县，天遣君来破吾愿。
一闻君语识君心，短李髯孙眼中见。
江湖放浪久全真，忽然一鸣惊倒人。
纵横所值无不可，知君不怕新书新。
千金敝帚那堪换，我亦淹留岂长算。
山中既未决同归，我聊尔耳君其漫。
六祖传付偈颂 其六 六祖
黄裳（宋代）

曾戒观空与坐禅，惟因唐使说真筌。九年面壁谁能少，秘密先当得祖传。
酬程嘉定杨汉州见和三首
洪咨夔（宋代）

诗礼椎徐徐，律令符急急。
翛然世纷远，爱此山斗人。
政无劝课条，功蔑捕虏级。
尺清盖丈浑。过眼秋已及。
浊暑怯中乾，积潦窘下湿。
脱云得佳月，如渴快新汲。
湓浦琵琶语，赤壁洞箫泣。
斯人不可见，庭空漏声涩。
我榻久欲下，我堂日已葺。
傥有谪仙来，涪江和月吸。
赠蔡彦规
张耒（宋代）

我不见蔡子，杜门十日余。
今日叩我门，满手携琼琚。
铿锵写我叩，杂以贝与珠。
我愕不知报，低头惊且吁。
读毕致于怀，余光溢衿裾。
坐令箪瓢室，磊荦堆璠玙。
我拙寡所合，甘为不材樗。
嗟君何所闻，屡枉长者车。
我来淮南游，霭霭子之誉。
骅骝走千里，凡马安能逾。
奈予不自量，痛鞭而疾驱。
常忧过所往，疲惫伤吾躯。
愿君少待我，且欲休吾驹。
跳奔舍其群，子乐谁与俱。
俯身援其类，是亦仁之徒。
不然但用我，畏甚将逃逋。
何如少待之，效技供子娱。
我无功名愿，与世日益疏。
反慕古沮溺，穷年事耕锄。
皇皇吾夫子，忧世亦勤劬。
虽然竟何就，孰若安以居。
人生各有怀，未用相贤愚。
得乐愿即止，安能较锱铢。
又疑异所任，劳逸事亦殊。
作歌以讯之，子意当何如。
蝶恋花
宋祁（宋代）

雨过蒲萄新涨绿。苍玉盘倾，堕碎珠千斛。姬监拥前红簇簇。温泉初试真妃浴。

驿使南来丹荔熟。故翦轻绡，一色颁时服。娇汗易唏凝醉玉。清凉不用香绵扑。
鹊桥仙·乞巧楼空
纳兰性德（清代）

乞巧楼空，影娥池冷，佳节只供愁叹。丁宁休曝旧罗衣，忆素手、为予缝绽。
莲粉飘红，菱丝翳碧，仰见明星空烂。亲持钿合梦中来，信天上、人间非幻。
南乡子 水火升降因土
王吉昌（元代）

戊己媾阴阳。斡运专权摄四傍。驱驾天元随呼吸，非常。来往绵绵造化昌。气聚结玄霜。壶鼎冰凝透体香。神变灵通归物物，清凉。无碍真空
水调歌头·河汉下平野
叶梦得（宋代）

河汉下平野，香雾卷西风。倚空千嶂横起，银阙正当中。常恨年年此夜，醉倒歌呼谁和，何事偶君同。莫恨岁华晚，容易感梧桐。揽清影，君试与，问天公。遥知玉斧初斫，重到广寒宫。付与孤光千里，不遣微云点缀，为我洗长空。老去狂犹在，应未笑衰翁。
和高漫士梅江谣
王恭（明代）

梅江水，流浩浩，居人尽说梅江好。自从海上筑城池，使车络绎无昏早。

梅江水，深复深，行人一见怀千金。老夫平生爱江水，日饮一石无贪心。

青萝盘盘数峰色，兜高望见扶桑白。蜃气朝凝鲛女宫，珠光夜照天吴宅。

居人生小住江皋，架壑梯岩结构牢。沙鸥不省逢机事，江叟何曾识县曹。

峨峨百雉连山郭，夷岛清宁无摽掠。将门子弟解逢迎，大侄儿郎谈礼乐。

有时江上渔歌发，捩柁抽向江空阔。蹒跚竹篓紫蟹肥，拨刺金盘素鳞活。

龙门子，何处来，向予西指凤凰台。京行此别三千里，怅饮应须数百杯。

谢公好为苍生起，山中猿鹤徒为尔。到日秦淮有鲤鱼，尺书先寄梅江水。
三月二十八日枣柏大士生辰用达本情忘知心体合为韵作八偈供之时在建康狱中 其七
释德洪（宋代）

了然心自知，法法露全体。遣化借灯王，引手搏妙喜。

大用吾亦然，何独居士耳。万里见神光，当以顶后视。
五月十二日閒中偶作
陈文蔚（宋代）

黄卷与晤对，日日有新闻。青山不世情，时时有佳宾。

不动利害心，且无将迎勤。自得村童乐，何须市朝纷。

种菊绕庭砌，黄花俟秋芬。琴书便当归，免使思白云。

犁锄理荒秽，菽水娱朝昏。此外何所慕，甘作耕桑民。
中秋月
郭印（宋代）

萧萧灏气清，风露秋将半。
今夕更无云，银盘转霄汉。
鸟语茂林惊，树影空庭乱。
常时岂不佳，作意人瞻玩。
我欲上广寒，瑶琼蹑飞观。
骑鲸谅不能，永夜空慨叹。
归来却燕坐，神光却燕坐，
神光自辉焕。始知方寸间，
桂阙元非远。
送崇镜上人归剡因寄声高九万孙季蕃
林表民（宋代）

一僧礼拜能行过，下面人看胆亦寒。
月出纪成银色界，始知方广在林端。
南庄八景为孙封君题八首 其四 高峰飞翠
潘希曾（明代）

不快红尘涴，高峰独杖藜。怪来衫袖冷，空翠落袍绨。
咏月
康庭芝（唐代）

天使下西楼，光含万里秋。台前疑挂镜，帘外似悬钩。

张尹将眉学，班姬取扇俦。佳期应借问，为报在刀头。
奉答宗室瑞昌府虚白殿下次来韵
庞嵩（明代）

燕谋丰芑此邦畿，帝座千年仰紫微。报国有心无可效，独怜身瘦得民肥。
偈颂一百零四首
释绍昙（宋代）

蒿篱关猛虎，笔管养苍龙。
稳帖帖藏牙伏爪，黑漫漫怪雨颠风。
帖济小厮儿惊心欲折，丰干老冻腕睡思方浓。
山蒙蒙，水溶溶。
乾坤无碧落，收放绝行踪。
题南岳
真德秀（宋代）

百年五岳隔华戎，屏蔽皇家独祝融。
剩喜岳灵今有伴，岱宗今入版图中。
《虔州八境图》八首
苏轼（宋代）

坐看奔湍遶石楼，使君高会百无忧。
三犀窃鄙秦太守，八咏聊同沈隐侯。
舟中寄似表
刘子翚（宋代）

溪流元自急，积雨更兼旬。
曲渚方移棹，高城忽背人。
艰难争避地，去住不由身。
客食怜诗李，相期一问津。
桃源忆故人 赠蔡先生翁母攒三字
马钰（金朝）

夫妇听裁断。好生舍┾。男儿休管。俄然断恩爱无萦绊。渐令火锻。明明光灿。山侗唤。
重修六贤祠成展祭作
王吉武（清代）

乾坤有倾折，凭谁奠苍黄？成仁取义间，得争日月光。

末世务苟话，横流决堤防。不有数君子，何以扶颓纲？

明季丁否运，妇寺纷蜩螗。群贤共愤争，杌隉正气扬。

暨暨有黄公，请剑击貂珰。糜烂北寺狱，冤血流圜墙。

逮乎思陵末，大盗剧披猖。京城竟瓦解，宫阙屯豺狼。

倪周并词臣，就义何慨慷！赋诗整冠带，引脰遂绝吭。

共志有中丞，仰药裂肺肠。云车驾风马，同日从君王。

维时刘与祁，解组各归乡。号咷义旗举，自矢百炼钢。

未几沉荒晏，南都复沦亡。两公竟致命，先后归帝旁。

一甘绝勺饮，僵饿追首阳。一起赴清波，怀石同沉湘。

区区于越地，山川灵气翔。凛凛得数公，劲草卓秋霜。

平生所树立，理学兼文章。末路更完节，浩然还旻苍。

圣朝重褒忠，祝典载辉煌。守土风教责，表扬分所当。

立庙傍黉宫，六贤共烝尝。昨秋大风雨，摧我西庑雘。

周垣半倾圮，不能庇堂皇。率先亟修筑，勿使沙栎荒。

榱桷新丹雘，木门饰仓琅。登堂荐蘋藻，肃然对冠裳。

即事有枨触，沾襟涕浪浪。畴无君亲恩，俯仰默感伤。
夏日西湖闲居十首
汪莘（宋代）

十里湖山苦见招，柳堤荷荡赤栏桥。
待他朝市人归后，独泛扁舟吹玉箫。
禅人并化主写真求赞
释正觉（宋代）

眉目精神，画工装点。
功转玄微，了无丝糁。
秋天清而河气澄明，夜水白而月魂潋滟。
物物头头应化身，超出机前有刑典。
挽赵东岩简叔彦侯四首
王迈（宋代）

建炎戎马满神京，殿撰横身活一城。
时宰忌功无表劝，老天福善自分明。
人称簪绂一门盛，公是瑛瑶间世生。
珍重西山遗事跋，他年收入史官评。
武皇
刘敞（宋代）

武皇英气古无俦，解道平城遗朕忧。汗血龙媒十八万，单于台下猎清秋。
雨後过近村
陆游（宋代）

赋罢潚明归去来，紵衣桐帽一时裁。
岁华新笋初成竹，天气停云未断梅。
江路醉归常嵬峨，僧窗闲过即徘徊。
老人剩有凋年感，寄语城笳莫苦催。
瑞鹤仙
方千里（宋代）

看青山绕郭。更暮草萋萋，疏烟漠漠。无风自花落。欲黄昏，谁向官楼吹角。刚肠顿弱。恨别来、辜负厚约。想香闺念旧，还忆去年，共举杯酌。

寂寞。光阴虚度，未说离愁，泪痕先阁。珠帘翠幕。除相见，是奇药。况中年已后，凭高临远，情怀终是易恶。早归休，月地云阶，剩追笑乐。
淮侍者归省
释智愚（宋代）

山空木落岸云轻，吹面霜风有几程。
明月修江归梦刀，入门先祝老人星。
雪
赵葵（宋代）

玉龙昨夜起天涯，晓香团花一尺围。
莫放冯台帘卷上，怕惊钗畔宝莺飞。
临江仙
蔡伸（宋代）

繁杏枝头蜂蝶乱，香风阖坐微闻。靓妆浓艳任东君。无情风雨，春事已平分。

珍重主人留客意，夜阑秉烛开尊。何须歌韵遏行云。羽觞交劝，挥尘细论文。
访吴元鼎如村五首
韩元吉（宋代）

野竹漫山水漫门，未离城市却如村。
何须更问柴桑陌，三径虽寒菊尚存。
送王节推夷仲秩满赴阙
喻良能（宋代）

中年谢傅良多感，欲别能忘作恶无。
今日与公休惜别，须知元不隔江湖。
和酬李殿院以野将游吴蜀二首
魏野（宋代）

携得筇枝背得琴，欲浮蜀浪陟吴岑。
本期胜境酬双眼，却恨虚名阻片心。
出似蓬飘宁免醉，住如匏系不妨吟。
重酬雅咏重思想，太守相留意最深。
读徐宗伯沙市狱记
朱硕熏（明代）

十二星辰应土罗，提封高帝旧山河。自从梁邸分旗侈，转厌长沙舞袖多。

汶水一区还鲁后，商于十里奈秦何。铭勋不在干戈际，长叹西风咏涧阿。
和李子仪瀛州借马寄安抚待制
苏颂（宋代）

塞草黄明畜牧肥，外闲千驷气增威。
权奇毛骨森相映，騕褭精增动若飞。
暂借行人持玉节，屡陪方伯展朱旂。
料君早晚趋严召，安稳乘归从六騑。
次韵燕中舍若水苦雨五绝句 其一
刘摰（宋代）

湖水漫漫日夜添，芡芒蒲锷斗尖铦。不须更问雨多少，且喜西窗青入帘。
送允诚禅者
释重顯（宋代）

飞泉列岫压穷野，冷碧寒青光斗射。
片云片石何太高，为谁留在长松下。
浑沦庵成悠然子亲庆因以何字为韵共酌联句
石元规（宋代）

作室观灵境，功成事若何。
琴书消日月，耕钓老烟萝。
为羡云踪远，时将酒共过。
东岩开玉洞，西涧泻银河。
整佩思天柱，观棋悟烂柯。
真情敦澹薄，世业信蹉跎。
绝迹求无累，澄心到不波。
浑沦某宴息，真率谢浇讹。
尘秽千峰隔，风流万气和。
乾坤堪比寿，乌兔任如梭。
仙至不无谶，鹤来信有他。
煮茶留客话，种药救民痾。
竹露延清荫，兰风动妙歌。
闲寻仙传读，静把玉经科。
在道犹衣袂，嚣尘自纲罗。
有生如石火，移世以灯蛾。
欲入高仙调，母教下鬼唆。
茅檐无一事，时复动吟哦。
书怀寄友人
黄滔（唐代）

此生如孤灯，素心挑易尽。不及如顽石，非与磨砻近。

常思扬子云，五藏曾离身。寂寞一生中，千载空清芬。
之冯翊祖道诗
孙楚（魏晋）

举翮抚三秦。
抗我千里目。
念当隔山河。
执觞怀惨毒。
使辽作十四首 其七
刘跂（宋代）

北岭能扪斗，南冈欲摘星。旧闻空耳满，异域得身经。

好筑嫖姚冢，仍刊车骑铭。莫言天作限，关路有松亭。
寄太白禅师
张蠙（唐代）

何年万仞顶，独有坐禅僧。客上应无路，人传或见灯。

斋厨唯有橡，讲石任生藤。遥想东林社，如师谁复能。
庾岭梅
方蒙仲（宋代）

留樵五百诗，半为梅花赋。
悔不瘐岭游，天成诗一部。
书湖阴先生壁二首
王安石（宋代）

茅檐长扫净无苔，花木成畦手自栽。
一水护田将绿绕，两山排闼送青来。(一水 一作：一手)

桑条索漠楝花繁，风敛余香暗度垣。
黄鸟数声残午梦，尚疑身属半山园。
答金烟人姚鸿胪人日过饮
欧大任（明代）

杖笠相寻竹径斜，客来犹似入烟霞。溪曾西府沿江宅，墅岂东烟学谢家。

大隐自堪论世外，旧游何必问天涯。尊前记取人为日，开到官梅几树花。
句
杨万毕（宋代）

千里暮云山已黑，一灯孤馆酒初醒。
奉和同太子监守违恋
薛元超（唐代）

储禁铜扉启，宸行玉轪遥。空怀寿街吏，尚隔寝门朝。

北首瞻龙戟，尘外想鸾镳。飞文映仙榜，沥思叶神飙。

帝念纡苍璧，乾文焕紫霄。归塘横笔海，平圃振词条。

欲应重轮曲，锵洋韵九韶。
曲肱室
释居简（宋代）

妄觊或逢周，华胥掉鞅游。战蜗甘死敌，蝑蚁竟生侯。

白昼嘲便腹，清谈到枕流。无人在陋巷，谁识黑甜羞。
西厅
夏竦（宋代）

阶除尽日微风度，帘幕先秋暑气还。
莫讶使君临案久，雨晴端正见南山。
赋得归山独鸟迟
李孙宸（明代）

为巢原避弋，人外托幽閒。野旷无朝暮，天空信往还。

乘风犹逐侣，见月始归山。藜杖忘机者，相随亦掩关。
送甥朝良读书梅黄山下
何景明（明代）

闻汝读书山之中，闭门千峰兼万峰。但知高凤曾飘麦，不论丁生解梦松。
段县尉以兄约斋二诗求和因次韵
陈著（宋代）

兄弟谁无仕宦情，约斋好处最分明。
自缘友□勤相逊，可是诗分要独清。
道义终身为日用，功名外物等云轻。
闭门见说都无事，教子诗书是治生。